ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի  N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ 

1. Ընթացիկ իրավիճակը և իրավական ակտի ընդունման անհրաժեշտությունը
	 Հայաստանի Հանրապետության կառավարության 2020 թվականի դեկտեմբերի 30-ի «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» N 2215-Ն որոշմամբ, շրջակա միջավայրի նախարարության Անտառային կոմիտեի 1173 «Անտառների կառավարում» ծրագրի 11004 «Անտառների վնասակար օրգանիզմների դեմ պայքար» միջոցառման համար 2021 թվականի պետական բյուջեով հատկացված է 43710.9 հազ, դրամ, որից 32940.0 հազ. դրամ «Ուղղաթիռի վարձակալություն անձնակազմի հետ միասին» ծառայության և 10770.9 հազ. դրամ «թունանյութեր» ապրանքների ձեռք բերման համար, 5400 հա-ի հաշվով:
	2021 թվականի փետրվարի 18-ին Անտառային կոմիտեի կողմից հայտարարվել է                ՇՄՆԱԿ-ԳՀԾՁԲ-21/02 ծածկագրով «Ուղղաթիռի վարձակալություն՝ անձնակազմի հետ միասին» ծառայությունների ձեռքբերման մրցույթ: Հայտերի բացումը տեղի է ունեցել մարտի 5-ին: Մրցույթը հայտարարվել է չկայացած մասնակից չլինելու պատճառով:
	Նախորդ 2 տարիների ընթացքում «Ուղղաթիռի վարձակալություն՝ անձնակազմի հետ միասին» ծառայությունների ձեռքբերման հայտարարված մրցույթները նույնպես հայտարարվել են չկայացած նույն պատճառներով, ինչը բացասաբար է անդրադառնում միջոցառման արդյունքների վրա և պատճառ դառնում անտառներում վնասակար օրգանիզմների բացասական ազդեցության խորացմանը: 
	Պետք է նշել, որ 2019 և 2020 թվականներին կայացել են թունանյութերի ձեռքբերման մրցույթները և ձեռք են բերվել համապատասխանաբար 2700 և 1540 կգ թունանյութեր, որոնք դեռևս չեն օգտագործվել և 2021 թվականին թունանյութերի ձեռքբերման անհրաժեշտություն չկա: 
	«Ուղղաթիռի վարձակալություն՝ անձնակազմի հետ միասին» ծառայությունների ձեռքբերման կապակցությամբ շրջակա միջավայրի նախարարությունը դիմել էր վարչապետի աշխատակազմին աջակցության խնդրանքով, որին էլ ի պատասխան պաշտպանության նախարարությունը գրությամբ տեղեկացրել է, որ պատրաստ է տրամադրել ուղղաթիռ իր ենթակայությամբ գործող «ԱՐՄ-ԱէՐՈ» ՓԲ ընկերության միջոցով՝ վերջինիս մասնագիտացված անձնակազմի հետ միասին: Անտառային կոմիտեն դիմել է «ԱՐՄ-ԱէՐՈ» ՓԲ ընկերությանը 1 հա ավիացիոն քիմիական պայքարի աշխատանքների կատարման արժեքը ճշտելու նպատակով, վերջինս գրությամբ Անտառային կոմիտեին տեղեկացրել է, որ ավիաքիմիական պայքարի աշխատանքների կատարման արժեքը՝ ներառյալ թունաքիմիկատների տեղափոխումը և ավիաքիմիական աշխատանքների ամբողջ սպասարկումը կկազմի 8000 դրամ (ներառյալ բոլոր հարկերը), սակայն բանավոր բանակցությունների արդյունքում 1 հա-ի միավորի գինը նվազել է՝ կազմելով 7900 դրամ (գրությունները կցվում են): 


	Հաշվի առնելով վերը նշված հանգամանքները՝ մրցույթների չկայանալը և ժամանակի սղությունը աշխատանքների կատարման սեզոնայնության առումով, անհրաժեշտություն է առաջանում ծառայությունը ձեռք բերել մեկ անձից, որով էլ պայմանավորված կարիք կա կառավարության որոշման: Աշխատանքների կատարումն ապահովելու համար անհրաժեշտ է նաև Հայաստանի Հանրապետության կառավարության 2020 թվականի դեկտեմբերի 30-ի «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» N 2215-Ն որոշման մեջ կատարել վերաբաշխում՝ Անտառային կոմիտեի 1173 «Անտառների կառավարում» ծրագրի 11004 «Անտառների վնասակար օրգանիզմների դեմ պայքար» միջոցառման «Հատուկ նպատակային այլ նյութեր» հոդվածից նվազեցնել 10770.9 հազ. դրամ «թունանյութեր» ապրանքների ձեռք բերման համար նախատեսված գումարը՝ ավելացնելով «Մասնագիտական ծառայություններ» հոդվածին:
	Նախատեսվող վերաբաշխումից հետո «Ուղղաթիռի վարձակալություն՝ անձնակազմի հետ միասին» ծառայությունների համար գումարը կկազմի 43710.9 հազ. դրամ, որով էլ հնարավոր կլինի նախատեսվածից 133 հա-ով ավելի անտառածածկ տարածքներում իրականացնել վնասակար օրգանիզմների դեմ պայքար:
	 
2 Առաջարկվող կարգավորման բնույթը
Հայաստանի Հանրապետության 2021 թվականի պետական բյուջեի «Անտառների կառավարում» ծրագրի  «Անտառների վնասակար օրգանիզմների դեմ պայքար» միջոցառման գծով կատարել տնտեսագիտական դասակարգման հոդվածի վերաբաշխում: Մասնավորապես, «Հատուկ նպատակային այլ նյութեր» տնտեսագիտական դասակարգման հոդվածով նախատեսված 10770.9 հազ. դրամը վերաբաշխել «Մասնագիտական ծառայություններ» տնտեսագիտական դասակարգման հոդվածի վրա:
«Անտառների վնասակար օրգանիզմների դեմ պայքար» միջոցառման գծով ոչ ֆինանսական (արդյունքային) ցուցանիշներում կատարել համապատասխան փոփոխություն:

3 Նախագծի մշակման գործընթացում ներգրավված ինստիտուտները և անձինք
	Շրջակա միջավայրի նախարարություն, Անտառային կոմիտե, «Հայանտառ» ՊՈԱԿ


4 Ակնկալվող արդյունքը
«Հայանտառ» ՊՈԱԿ-ի անտառային տարածքներում վնասատուների և հիվանդությունների դեմ ավիաքիմիական պայքարի աշխատանքների ժամանակին և որակով կատարում: 


5 Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին

[bookmark: _GoBack]Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:

